EUROOPA KOMISJON Brüssel,10.7.2015 COM(2015) 331 final KOMISJONI ARUANNE EUROOPA PARLAMENDILE JA NÕUKOGULE määruse (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks) rakendamise kohta



KOMISJONI ARUANNE EUROOPA PARLAMENDILE JA NÕUKOGULE määruse (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks) rakendamise kohta 1. Sissejuhatus Määruse (EÜ) nr 428/2009 artikli 23 lõikes 3 on sätestatud, et komisjon peab Euroopa Parlamendile esitama aastaaruande kahesuguse kasutusega kaupade koordineerimisrühma tegevuse, uurimiste ja konsultatsioonide kohta. Lisaks tunnistatakse komisjoni teatises (KOM(2014)244), et aruannete ja kontrollidega seotud mittetundliku teabe avaldamine võib olla oluline, et suurendada läbipaistvust ja aidata ettevõtjatel eeskirju järgida ja parandada nende suutlikkust kontrolle läbi viia. Käesolev komisjoni ja kahesuguse kasutusega kaupade koordineerimisrühma koostatud aruanne, millesse on oma panuse andnud ka liikmesriigid , annab teavet määruse rakendamisest 2014. aastal ning sisaldab 2013. aasta ekspordikontrolli koondandmeid. 2. Poliitika- ja õigusraamistiku areng 2.1. ELi ekspordikontrolli poliitika läbivaatamine 2014. aasta oli ekspordikontrolli poliitika läbivaatamise seisukohalt oluline, sest 24. aprillil 2014 võeti vastu teatis (KOM(2014)244), mille eesmärk on anda ülevaade ELi ekspordikontrollisüsteemi arengusuundadest ning määrata kindlaks konkreetsed poliitikavalikud ekspordikontrollisüsteemi ajakohastamiseks ja selle kohandamiseks kiiresti muutuvate tehnoloogiliste, majanduslike ja poliitiliste tingimustega. Pärast teatise vastuvõtmist algatas komisjon mõju hindamise, mille eesmärk on hinnata erinevate läbivaatamisvõimaluste kulusid ja tulusid ning teha kindlaks nende elluviimiseks kõige sobivamad reguleerivad ja mittereguleerivad meetmed ( http://ec.europa.eu/smart-regulation/impact/planned_ia/docs/2013_trade_015_duxc_en.pdf ). Pärast määruse (EL) nr 599/2014 avaldamist 12. juunil 2014 avaldasid Euroopa Parlament, nõukogu ja komisjon ühisavalduse kahesuguse kasutusega kaupade ekspordi kontrollisüsteemi läbivaatamise kohta , milles leitakse, et süsteemi tuleb ajakohastada ja täiendavalt ühtlustada, eesmärgiga pidada sammu uute ohtude ja kiirete tehnoloogiliste muutustega, vähendada moonutusi ja tagada võrdsed võimalused eksportijatele. Lisaks võttis nõukogu 21. novembril 2014 vastu järeldused ekspordikontrolli poliitika läbivaatamise kohta ( http://www.consilium.europa.eu/uedocs/cms_data/docs/pressdata/EN/foraff/145903.pdf ) ning Euroopa Parlament esitas teema kohta suulise küsimuse ( http://www.europarl.europa.eu/sides/getDoc.do?pubRef=-//EP//TEXT+OQ+O-2014-000081+0+DOC+XML+V0//ET ). 2.2. Määruse (EÜ) nr 428/2009 muudatused Nõukogu määrust (EÜ) nr 428/2009 muudeti aruandeperioodi jooksul kaks korda: Euroopa Parlamendi ja nõukogu 16. aprilli 2014. aasta määrusega (EL) nr 599/2014 delegeeriti komisjonile pädevus ajakohastada I lisas sisalduvat ELi kontrollitavate kaupade loetelu („delegeeritud õigusaktid“) ning II lisas eemaldada ELi üldiste ekspordilubade reguleerimisalast teatavaid sihtkohti seoses relvaembargodega. Komisjoni 22. oktoobri 2014. aasta delegeeritud määrusega (EL) nr 1382/2014 ajakohastati määruse I lisas sisalduvat ELi kontrollitavate kaupade loetelu ning lisati sellesse mitmepoolsete ekspordikontrollisüsteemide raames 2011., 2012. ja 2013. aastal kokku lepitud muudatused. Muudatused hõlmavad teatavate kaupade üle kehtestatud kontrolli tühistamist ning kaupade kirjelduste ja määratluste muutmist, lisaks mõningate uute kontrollimeetmete kehtestamist, nt interneti järelevalve- ja sissetungimistarkvara üle.

Uut ajakohastatud ja konsolideeritud ELi kontrollitavate kaupade loetelu hakati kohaldama 31. detsembril 2014 ning see võimaldas ELil täita ekspordikontrolliga seotud rahvusvahelisi kohustusi ja aidata kontrolliparameetrite leevendamise kaudu ELi eksportijaid. Õigusraamistiku edasist arengut tuleb uurida ekspordikontrolli poliitika läbivaatamise raames. 2.3. Riiklikud rakendusmeetmed Määrus on tervikuna siduv ja vahetult kohaldatav kõikides liikmesriikides, ent sellest hoolimata nähakse ette, et liikmesriigid peavad võtma meetmeid teatavate sätete rakendamiseks ning et teave kõnealuste meetmete kohta tuleb avaldada Euroopa Liidu Teatajas. 2014. aastal kogus kahesuguse kasutusega kaupade koordineerimisrühm kokku liikmesriikide panused 6. märtsil 2012 avaldatud teatise ajakohastamiseks ja need annavad ülevaate meetmetest, mida liikmesriigid on võtnud näiteks seoses vahendajate üle teostatava kontrolli laiendamisega, transiidikontrolli kohaldamisega, kontrolli laiendamisega loetlemata kaupadele avaliku julgeoleku või inimõigustega seotud kaalutlustel, riiklike ekspordi üldlubade kehtestamisega ja loetlemata kaupade ELi-sisese edasitoimetamise kontrolli kohaldamisega, ent teated sisaldavad ka ekspordikontrolliga tegelevate riiklike asutustega seotud teavet. 3. Kahesuguse kasutusega kaupade koordineerimisrühma tegevus Määruse artikliga 23 asutatakse komisjoni ja liikmesriikide ekspertidest koosnev kahesuguse kasutusega kaupade koordineerimisrühm, et uurida kõiki ekspordikontrolli kohaldamisega seotud küsimusi, eesmärgiga parandada kontrolli järjepidevust ja tõhusust kogu ELis.

3.1. Konsultatsioonid rakendusprobleemide asjus Aruandeperioodi jooksul korraldas kahesuguse kasutusega kaupade koordineerimisrühm foorumi mitmete määruse rakendamisega seotud küsimuste arutamiseks. Kahesuguse kasutusega kaupade koordineerimisrühm korraldas seitse koosolekut ning arutas konkreetseid kontrolliga seotud küsimusi, nt krüptograafiat käsitleva märkuse erandi rakendamist, KBRT kõrge riskiastmega ainete ja lõhkeainete lähteainete loetelusid ja grafiidi ekspordikontrolli. Kahesuguse kasutusega kaupade koordineerimisrühm korraldas tehnilise teabevahetuse riiklike meetmete rakendamise kohta ja valmistas ette Euroopa Liidu Teataja ajakohastatud väljaande riiklike meetmete kohta (ELT C67, 6. märts 2012). Kahesuguse kasutusega kaupade koordineerimisrühm vaatas läbi andmevahetuse metoodika ja viisid ja teostas ulatusliku lubade andmist käsitlevate andmete kogumise (2013. aasta andmete põhjal), et suurendada teabevahetust liikmesriikide vahel ja kahesuguse kasutusega kaupade ekspordikontrolli läbipaistvust avalikkuse jaoks. Koos tolliasutustega koostas kahesuguse kasutusega kaupade koordineerimisrühm tehnilise allrühma, mille ülesanne on uurida tollivaldkonna „volitatud ettevõtjate programmide“ ja ekspordikontrolli „ettevõtjasisese nõuetele vastavuse programmide“ võimalikku üksteisele lähenemist. Tehniline allrühm keskendus algetapis volitatud ettevõtjate (AEO) ja ettevõtjasisestele nõuetele vastavuse programmide (ICP) võrdlustabeli loomisele. Kahesuguse kasutusega kaupade koordineerimisrühm korraldas tehnilise teabevahetuse info- ja kommunikatsioonitehnoloogiliste jälgimis- või pealtkuulamisseadmete kontrolli kohta. Kahesuguse kasutusega kaupade koordineerimisrühm asutas selle küsimuse põhjalikuks uurimiseks „jälgimistehnoloogia ekspertrühma“. Lisaks loodi ka tehniline ekspertrühm tuumatehnoloogilise puhtuseastmega grafiidi küsimuses. 3.2. Tehniline tugi ELi kontrollitavate kaupade loetelu ajakohastamise ettevalmistamiseks Kahesuguse kasutusega kaupade koordineerimisrühmaga konsulteeriti ja rühm toetas ELi kontrollitavate kaupade loetelu ajakohastava komisjoni delegeeritud määruse ettevalmistamist. Spetsiaalses kahesuguse kasutusega kaupade koordineerimisrühma korraldatud tunnis pakkusid spetsiaalsed riiklikud eksperdid pädevatele asutustele tehnilist oskusteavet ja väljaõpet, juhtides tähelepanu kõige tähtsamatele muutustele kontrollitavate kaupade loetelus. 3.3. ELi suunised kahesuguse kasutusega kaupade ekspordikontrolli kohta Kahesuguse kasutusega kaupade koordineerimisrühm valmistas ette täiendused ELi suunistele, et toetada liikmesriikide vahelist teabevahetust ja konsultatsioone seoses koondlubadega. Muudetud suunised võttis kahesuguse kasutusega kaupade koordineerimisrühm vastu mittesiduva vahendina 24. novembril 2014. 3.4. Teabe vahetamine pädevate asutuste vahel Et teha võimalikuks tõhus teabevahetus kontrolliasutuste ja komisjoni vahel, arendab kahesuguse kasutusega kaupade koordineerimisrühm pidevalt edasi kahesuguse kasutusega kaupade elektroonilist süsteemi (Dual-use e-System – DUeS), mis on komisjoni pakutav turvaline ja krüpteeritud elektrooniline süsteem. Kahesuguse kasutusega kaupade koordineerimisrühm lisas kahesuguse kasutusega kaupade elektroonilisele süsteemile uusi funktsioone ja parandas seda, tehes võimalikuks teabevahetuse kahesuguse kasutusega kaupade vahendamise ja transiidi mittelubamise kohta ning eksportijate kohta, kellel on keelatud ELi üldiste ekspordilubade kasutamine. Kahesuguse kasutusega kaupade koordineerimisrühm viis lõpule ka ettevalmistused kahesuguse kasutusega kaupade elektroonilisele süsteemi laiendamiseks ka määrusest (EÜ) nr 1236/2005 (mis käsitleb kauplemist teatavate kaupadega, mida on võimalik kasutada surmanuhtluse täideviimiseks, piinamiseks või muul julmal, ebainimlikul või alandaval moel kohtlemiseks või karistamiseks) tulenevatele ekspordikeeldudele. Uus funktsioon peaks eelduste kohaselt tööle rakenduma 2015. aasta esimeses kvartalis. Kahesuguse kasutusega kaupade elektroonilise süsteemiga seotud tehniline teave edastati ka Euroopa välisteenistusele, et toetada elektroonilist teabevahetust relvaekspordikeeldude asjus. 3.5. Läbipaistvus ning dialoog tööstusharu ja akadeemiliste ringkondadega Komisjon on korraldanud artikli 23 lõike 2 alusel korrapäraseid kohtumisi tööstusharuga. Näiteks korraldas kahesuguse kasutusega kaupade koordineerimisrühm 23. oktoobril 2014 Brüsselis kahesuguse kasutusega kaupade tööstusharu foorumi, millel osalesid tööstusühendused ja kodanikuühiskonna organisatsioonid, et arutada läbivaatamisvõimalusi, mis on nimetatud komisjoni teatises „Ekspordikontrolli poliitika läbivaatamine: julgeoleku ja konkurentsivõime tagamine muutuvas maailmas“ (http://trade.ec.europa.eu/doclib/docs/2014/october/tradoc_152858.pdf ). Kahesuguse kasutusega kaupade koordineerimisrühm valmistas ette ka dokumendid, mis aitavad eksportijaid määruse rakendamisel. Näiteks on teavitamise eesmärgil koondatud dokumenti „Üldised muudatused“ kõik ELi kontrollitavate kaupade loetelus tehtud tekstimuudatused, mis tulenevad komisjoni delegeeritud määrusest (EL) nr 1382/2014 ( http://trade.ec.europa.eu/doclib/docs/2014/october/tradoc_152854.pdf ). 3.6. Ekspordikontrolli järelevalve ja jõustamine Komisjon edendab ekspordikontrolli tõhusat järelevalvet ja jõustamist ELis mitmete tugimeetmete kaudu. 2014. aastal andis komisjon välja uue versiooni vastavustabelist, milles tollikoodid on seotud kahesuguse kasutusega kaupade klassifikatsiooniga, ning jätkab ekspordikontrolli parameetrite lisamist ELi veebipõhisesse tollitariifi andmebaasi TARIC. Eelkõige vastutavad ekspordikontrolli jõustamise eest riikide ametiasutused. Aruandeperioodi jooksul anti teada mitmetest täitemeetmetest, mis tõid kaasa halduskaristused. 3.7. Ekspertide rühm

2014. aastal jätkas komisjoni Teadusuuringute Ühiskeskuse ja mõningate liikmesriikide poolt saadetud ekspertide juhitav ekspertide rühm ELi ekspordikontrolliasutuste toetamist nõuannetega lubade andmisega seotud konkreetsete juhtumite puhul. Kokku anti kuue liikmesriigi pädevatele asutustele nõu üheksal korral. 3.8. Suutlikkuse suurendamine Komisjoni Teadusuuringute Ühiskeskus jätkas lube väljastavatele asutustele mõeldud 2007. aastal alustatud tehniliste seminaride sarja koostöös Ühendriikide energeetikaministeeriumiga. Seitsmes seminar toimus 6. ja 7. mail 2014 Itaalias Ispras. Kokku külastas üritusi üle 80 ELi lubade andmisega tegelevat ELi ametnikku ja tehnilist eksperti eri liikmesriikidest. Lisaks aitas kahesuguse kasutusega kaupade koordineerimisrühm komisjoni talitustel (JRC, TAXUD, TRADE) ette valmistada 2015. aasta esimeses kvartalis toimuva ekspordikontrolliga seotud lubade andmisega tegelevatele ametnikele ja tolliametnikele mõeldud simulatsiooniharjutuse. 4. ELi ekspordikontroll – põhiandmed Kahesuguse kasutusega kaupade ekspordi kohta on usaldusväärseid andmeid raske saada, sest puudub vastavalt määratletud majandussektor. Komisjon ja liikmesriigid koguvad siiski andmeid, mis võimaldavad ligikaudselt hinnata kahesuguse kasutusega kaupade eksporti, tuginedes ühelt poolt vastavustabelis kindlaksmääratud tollikaupadele, mis hõlmavad kahesuguse kasutusega kaupasid, ja teiselt poolt pädevate asutuste kogutud lubade andmisega seotud konkreetsetele andmetele. Tuleb märkida, et allpool esitatud eksporti käsitlevad hinnangud ei hõlma kahesuguse kasutusega kaupadega kauplemisega seotud teenuseid ja mittemateriaalset tehnosiiret. Allpool esitatud hinnangulised andmed põhinevad 2013. aasta ekspordiandmetel. 4.1. Kahesuguse kasutusega kaupadega kauplemine ELis: kaubad ja sihtkohad Peamiselt kohaldatakse määrust ligikaudu 1825 kahesuguse kasutusega kauba suhtes, mis on loetletud I lisas (ELi kontrollitavate kaupade loetelu) ja liigitatud kümnesse kategooriasse (joonis 1). Kõnealused kahesuguse kasutusega kaubad on seotud ligikaudu 1 000 tollikaubaga , sealhulgas kemikaalide, metallide ja mittemetalsetest mineraalidest toodete, arvutite, elektroonika- ja optikaseadmete, elektriseadmete, masinate, sõidukite ja transpordivahenditega jne ning kuuluvad tavaliselt selle suuremahulise, mitmesuguseid kaupasid hõlmava valdkonna kõrgtehnoloogilisse osasse. Joonis 1. Pärast määruse (EL) nr 1382/2014 vastuvõtmist I lisas esitatud kategooriates loetletud kahesuguse kasutusega kaupade arv.

Tollikoodide ja kahesuguse kasutusega kaupade klassifikatsiooni vastavust kasutades võib arvata, et kaupu kontrollitakse ekspordivaldkonnas, mis moodustab ligikaudu 20 % ELi koguekspordist (Joonis 2). Joonis 2. Kahesuguse kasutusega kaupade ekspordivaldkonna hinnanguline väärtus ja kogueksport Suur osa kahesuguse kasutusega kaupade ekspordivaldkonnast on seotud ELi-sisese kauplemisega või ekspordiga nn EU001 riikidesse, mis on hõlmatud üldiste ekspordilubadega. See kajastab nii ELi ekspordituru struktuuri asjaomaste kaupade puhul kui ka kauplemise hõlbustamist ELi üldiste ekspordilubade alusel (joonis 3) . Joonis 3. ELi kahesuguse kasutusega kaupade ekspordivaldkonna sihtriigid ja allpiirkonnad 2013. aastal Joonis 4. Sihtriigid piirkonniti ja allpiirkonniti üle maailma, 2013